≫ Veira: “reclamamos a cesión dos pisos da Torre dos Mariñeiros ”
O Grupo Municipal do Bloque Nacionalista Galego no Concello da Coruña vén de rexistrar unha moción para instar o Goberno municipal a negociar a cesión de balde das catro vivendas que a Tesouraría Xeral da Seguridade Social sacou a poxa recentemente.
“Durante o pasado mandato insistimos moito en que o Concello ten que ser chave na atención a un dereito fundamental como é o dereito á vivenda. Por iso, reclamamos en multitudes de ocasións a creación dunha bolsa de aluguer e por iso tamén insistimos nesta proposta durante a campaña electoral. Entendemos que unha das prioridades políticas debe ser o cumprimento do dereito á vivenda polo que recollemos esta proposta no acordo político de mandato asinado co grupo do PSdG-PSOE”, sinalan desde o Bloque.
E, mentres se vai poñendo en marcha formalmente esta bolsa de aluguer, as nacionalistas salientan que o feito de que unha Administración pública teña en propiedade pisos baleiros debe verse como unha oportunidade para aumentar o parque de vivendas municipais.
“O cumprimento do dereito á vivenda ten que ser unha prioridade política por iso propoñemos que o Concello da Coruña reclame a cesión dos catro pisos da Torre dos Mariñeiros que a Tesouraría Xeral da Seguridade Social sacou a poxa”
“O certo é que mentres A Coruña soporta unha media mensual de 50 procesos de desafiuzamento, a Administración local dispón tan só de 409 vivendas destinadas a aluguer social segundo datos da memoria de xestión de 2017, á que habería que engadir a adquirida no pasado mandato como resultado do proceso de adquisición de vivendas. Así pois, estamos a falar de 410 vivendas dun censo total de 135.450 vivendas construídas na cidade da Coruña, segundo datos do INE: polo que a Administración Local só posúe un 0,3 % da vivenda construída”, apuntan desde a formación nacionalista.
Para o Grupo Municipal do BNG, é importantísimo que o Goberno comece canto antes as negociacións coa Tesouraría Xeral da Seguridade Social coa finalidade de paralizar a poxa –cuxa data límite para a presentación de ofertas é o 31 de outubro e terá lugar o día 13 de novembro na Casa do Mar- e negociar a cesión de balde ao Concello da Coruña deses catro pisos co fin de destinalos a aluguer social que serían fundamentais para atenderen os casos de vulnerabilidade pola imposibilidade de conseguir unha vivenda.
Por último, desde o BNG lembran que a moción que veñen de rexistrar (que se achega dixitalizada) vai en cumprimento doutra xa aprobada no pasado mandato proposta por Stop Desafiuzamentos e apoiada polos grupos municipais da Marea Atlántica, do PSdG-PSOE e do BNG na que se acordaba que o Concello da Coruña desenvolvería políticas encamiñadas a reducir a desocupación de vivendas e a aumentar o parque de vivendas municipal.
Descarga a moción dixitalizada ⇨ Pulsa aquí